SOCIAL - Vineri, 25 ianuarie 2002
Un "Armagedonas" de provincie, la prima vedere 

Primarul PSD din Mioveni cere spaga cu acte in regula
Ing. Vasile Costescu ordona firmelor din oras sa sponsorizeze constructia unui spital * De donatie depinde incheierea autorizatiei de functionare * Santaj, cum ar veni * Nu se specifica cine si in baza carei legi va controla aceste venituri 
Vasile Costescu, primarul din Mioveni-Arges, a trimis o circulara, nr. 31/3.01.2002, tuturor agentilor economici din oras prin care solicita acestora, sub forma de ordin, nici mai mult nici mai putin sa incheie contracte ferme de sponsorizare cu Primaria pentru constructia noului Spital orasenesc. 

Ing. Vasile conditioneaza eliberarea autorizatiilor de functionare de plata anticipata a donatiei si a stabilit si preturile pentru fiecare categorie de afacere. Actul primarului se numeste santaj nerusinat, ca sa fim intelegatori. 

Mai mult decat orice comentariu, de altfel nici nu prea avem cuvinte cuviincioase la indemana, va prezentam cuvant cu cuvant ordinul imbecil al lui Costescu: 

"In bugetul de venituri si cheltuieli pe anul 2002, Consiliul local a alocat suma de 6 miliarde de lei pentru constructia noului spital orasenesc din localitatea noastra (Mioveni), suma insuficienta pentru valoarea totala a investitiei de 30 de miliarde de lei. 

Astfel suntem nevoiti sa apelam la intelegerea si ajutorul dumneavoastra privind suplimentarea acestor cheltuieli de investitii prin donatii si/sau sponsorizari. 

Incepand cu anul 2002 acordul de functionare pentru societatea dumneavoastra se va viza trimestrial si va fi conditionata de plata anticipata a donatiei sau sponsorizarii pentru care se va incheia contract. 

Pentru fiecare trimestru urmeaza sa prezentati anticipat, pentru obtinerea vizei, contractul de sponsorizare sau donatie pana la data de 15 ale primei luni ale trimestrului in urmatoarele limite: 

a) pentru agentii economici care comercializeaza piese de schimb auto suma este cuprinsa intre 5 si 10 milioane de lei, in functie de marimea spatiului detinut 

b) pentru mijloacele de transport in comun suma este de 5 milioane de lei/auto/trimestru 

c) pentru unitatile de alimentatie publica suma este de 1 milion/unitate/trimestru 

d) pentru magazine alimentare si textile, prestari servicii, suma este de 500 mii lei/unitate/trimestru 

e) pentru comerciantii ambulanti suma este de 250 mii lei/trimestru 

Semneaza Ing. Vasile Costescu"
Trecand peste faptul ca in mintea lui Vasile, "apelam la intelegere" inseamna platiti sau va inchid pravalia, actul primarului este ilegal si abuziv. Subliniem ca nu se specifica nici cine si nici cum va controla si administra aceste eventuale fonduri. In concluzie, actul lui Costescu este o forma brutala de a solicita spaga. Pe aceeasi cale il rugam pe presedintele PSD, din ograda caruia a scapat Vasile, sa fie cu ochii si pe "armagedoneii de provincie", cu toate ca problema tine mai mult de Parchet. 

